**Surâsul zeiței**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te știu acum! Era doar o pojghiță

acea răceală din privirea ta,

dar mersul calculat, ca de actriță,

te-a dat de gol rapid, iubita mea!

Păreai de fier, erai întruchipare

a unei zeități de prin Olimp

ce-i gata să răspundă cu teroare,

la orice provocare, dur, la timp.

Dar te-am ghicit! Privirea-mi insistentă

te-a străbătut și, dincolo de scut,

am întâlnit iubirea ta latentă,

pe care s-o descopăr n-am crezut.

Ți-am curățat răceala din privire,

și ți-am spălat mândria-n ape noi,

învăluindu-te cu-a mea iubire,

și-nlăturând carcasa ca de sloi.

De-acum, iubita mea, îmi ești din aur,

zeiță coborâtă dintr-un vis,

ce îmi așterne peste frunte laur,

zâmbind atât de cald și de deschis.